钦定古今图书集成/明伦汇编/官常典/第793卷 > 黄震
## 钦定古今图书集成/明伦汇编/官常典/第793卷 > 黄震

按《宋史》本传：“震字东发，庆元府慈谿人。宝祐四年登
进士第，调吴县尉。吴多豪势家告私债，则以属尉。民
多饥冻，窘苦，死尉卒手。震至，不受贵家告，府檄摄其
县。及摄长洲、华亭，皆有声。浙东提举常平王华甫辟
主管帐司文字。时钱庚孙守常，朱熠守平江，吴君擢
守嘉兴，皆倚嬖幸厉民。华甫病革，强起劾罢三人，震”
赞之也。沿海制置司辟干办，提领浙西盐事，不就。改
辟提领镇江转般仓分司。公田法行，改提领官田所，
言不便，不听，复转般仓职。入为点校赡军激赏酒库
所检察官，擢史馆检阅，与修宁宗、理宗两朝《国史实
录》。轮对，言：“当时之大弊，曰民穷，曰兵弱，曰财匮，曰士
大夫无耻。乞罢给度僧人道士牒，使其徒老死即消
弭之，收其田入，可以富军国，纾民力。”时宫中建内道
场，故首及此。帝怒，批降三秩，即出国门。用谏官言，得
寝。出通判广德军。初，孝宗班朱熹《社仓法》于天下，而
广德则官置此仓。民困于纳息，至以息为本，而息皆
横取，民穷至自经。人以为熹之法，不敢议。震曰：“不然。
法出于尧、舜、三代圣人，犹有变通，安有先儒为法，不
思救其弊耶？”况熹法，社仓归之于民，而官不得与，官
虽不与，而终有纳息之患。震为别买田六百亩，以其
租代社仓息，约非凶年不贷，而贷者不取息。郡有祠
山庙，岁合江淮之民祷祈者数十万，其牲皆用牛。郡
恶少挟兵刃，舞牲迎神为常，斗争致犯法。其俗又有
自婴桎梏、自栲掠以邀福者。震见，问之，乃兵卒，责自
状其罪。卒曰：“本无罪。”震曰：“尔罪多，不敢对人言，特告
神以免罪耳。”杖之示众。又其俗有所谓埋藏会者，为
坎于庭，深广皆五尺，以所祭牛及器皿数百纳其中，
覆以牛革封𫔎。一夕，明发视之，失所在。震以为妖，而
杀牛淫祀非法，言之诸司，禁绝之。郡守贾蕃世以权
相从子骑纵不法，震数与争论是非，蕃世积不堪，疏
震挠政，坐解官。寻通判绍兴府，获海寇，僇之。抚州饥，
起震知其州，单车疾驰，中道约富人耆老集城中，毋
过某日。至则大书“闭粜者籍，强籴者斩”，揭于市。坐驿
舍，署文书，不入州治，不抑米价，价日损，亲煮粥食饿
者，请于朝，给爵赏旌劳者，而后入视州事。转运司下
州籴米七万石，震曰：“民生蹶矣，岂宜重困之！”以没官
田三庄所入应之。若补刻《六经》《仪礼》，修复朱熹祠，树
晏殊里门曰“旧学坊”，制祭社稷器，复风雷祀，劝民种
麦，禁竞渡船，焚千三百馀艘，用其丁铁创军营五百
间，皆善政也。诏增秩，遂升提举常平。仓司旧有结关
拒逮捕事，系郡狱二十有八年，存者十无三四。以事
关尚书省，无敢决其狱者，以结关为作乱也。震谓：“结
关犹他郡之结甲也，非作乱比，况已经数赦。”于是皆
释之。新城与光泽地犬牙相入，民夹溪而处，岁常忿
斗争渔。会知县事蹇雄为政扰民，因相结拒，起焚掠。
震乃劾罢雄，谕其民散去。初，常平有慈幼局，为贫而
弃子者设，久而名存实亡。震谓“收哺于既弃之后，不
若先其未弃保全之。”乃损益旧法：凡当娩而贫者，许
里胥请于官赡之，弃者许人收养，官出粟给所收，家
或活者众。震论役法，先令县核民产业，不使下户受
抑于上户。大兴水利，废陂坏堰及为豪右所占者复
之。改提点刑狱，决滞狱，清民讼，赫然如神明。有贵家
害民，震按之，贵家怨。又彊发富人粟与民，富人亦怨。
御史中丞陈坚以谗者言劾震去，谗者乃怨震者也，
遂奉云台祠。贾似道罢相，以宗正寺簿召，将与俞浙
并为监察御史。有内戚畏震直，止之，而浙亦以直言
去。移浙东提举常平。镇安饥民，折盗贼萌芽。时皇叔
大父福王与芮判绍兴府，遂兼王府长史。震奏曰：“朝
廷之制，尊卑不同，而纪纲不可紊，外虽藩王、监司得
言之。今为其属，岂敢察其非，奈何自臣复坏其法？”固
不拜长史。命进侍左郎官及宗正少卿，皆不拜。震尝
告人曰：“非圣人之书不可观，无益之诗文不可作也。”
居官恒未明视事，事至立决，自奉俭薄，人有急难则
周之，不少吝。所著《日抄》一百卷。卒，门人私谥曰“文洁
先生。”